૨જી ઓક્ટોબર, રાષ્ટ્રપિતા મહાત્મા ગાંધીજીનો જન્મદિવસ. આ દિવસે રાષ્ટ્રીય રજા પડતી હોવાથી આપણે આ દિવસને યાદ રાખી શક્યા છીએ. પરંતુ ગાંધીજી પ્રેરિત કેટલીક સંસ્થાઓ ગાંધીજીના મૂલ્યો અને વિચારોનું નિર્વાણ કરવાનું કૃત્ય કરી રહી છે ત્યારે કોઈ પણ સંવેદનશીલ વ્યક્તિથી બોલાઈ જશે ‘હે રામ’. વાત ‘નવજીવન ટ્રસ્ટ’ની છે. નવજીવન ટ્રસ્ટ દ્વારા ગાંધીજીની આત્મકથાના અંગ્રેજી અનુવાદની ૧૩ લાખ, ૨૯ હજાર નકલો પ્રસિદ્ધ કરવામાં આવી છે. છેલ્લે ૨૦૦૭માં પ્રસિદ્ધ કરેલ ૫,૦૦૦ અંગ્રેજી આત્મકથામાંથી ‘ભગવદ્ ગીતા’ના શ્લોકો તથા દેવનાગરીમાં ‘નિર્બલ કે બલરામ’ શિર્ષક સુદ્ધા ઉડાડી દેવામાં આવ્યા છે ! કોઈ પણ આત્મકથામાંથી કોઈ પણ ભાગની કાપકૂપ નૈતિકતાના ધોરણે સ્વીકૃત નથી. ગાંધીજી નૈતિકતામાં માનતા હતા, પરંતુ ગાંધીજીની જ સંસ્થા ‘નવજીવન ટ્રસ્ટ’ આજે નૈતિકતાને ખીંટીએ ટિંગાડી રહી છે.